Anno Domini millesimo quadringentesimo quinquagesimo quarto, statuta sunt haec apud Cistercium, duodecima die mensis septembris, in eiusdem Cisterciensis Ordinis generali Capitulo. ORATIONES 1.  Pro beatissimo… *etc. ut in anno* 1449. 2.  Praeterea pro christianissimo… *etc. ut in anno* 1449. 3.  Insuper pro burgensibus… *etc. ut in anno* 1449. 4.  Ceterum pro pace… *etc. ut in anno* 1449. 5.  Postremo pro felicis… *etc. ut in anno* 1449. [DIFFINITIO] GENERALIS 6.  Cum Ordo noster… *etc. ut in anno* 1449, *sed contributionis quottam pro praesenti anno omisit transcriptor*. ELECTIONUM CONFIRMATIONES 7.  Electionem, promotionem, confirmationem et installationem per reverendum in Christo patrem dominum abbatem de Claravalle, s. th. pr., et immediatum patrem abbatem monasterii de Pratea, de persona fratris Odeti Gaudin factas, ad dignitatem abbatialem dicti monasterii de Pratea promotum, prout in litteris quibus nostrae praesentes annectuntur plenius continetur, praesens generale Capitulum laudat, ratificat, confirmat et approbat. 8.  Ad idem pro fratre Guillelmo Lenfant, promoto per abbatem Vallis Beatae Mariae seu Nostrae Dominae, Parisiensis dioecesis, patrem abbatem ad monasterium de Bono portu. 9.  Ad idem pro fratre Arnaldo Guillelmo de Faurariis, s. th. pr., promoto ad monasterium de Gimundo per abbatem monasterii Bardonarum, patrem abbatem dicti monasterii de Gimundo. 10.  Item, pro fratre Edmundo de Vermissia, ad monasterium Fontis Ioannis promoto per dominum abbatem Pontigniaci, patrem abbatem dicti monasterii Fontis Ioannis. 11.  Item, pro fratre Ioanne de Philomena, ad monasterium de Aureavalle promoto per abbatem Trium fontium, patrem abbatem dicti monasterii de Aureavalle. 12.  Ad idem pro fratre Nicolao Vigern, ad monasterium de Pinu promoto per abbatem de Gratia Dei, Xantonensis dioecesis, commissarium domini abbatis Pontigniaci, immediati patris abbatis dicti monasterii de Pinu. 13.  Item, pro fratre Guillelmo de Brassato, promoto ad monasterium de Gondonio per magistrum Iacobum de Lanis, decretorum doctorem, abbatem monasterii de Cadunio, patrem abbatem dicti monasterii de Gondonio. 14.  Item, pro fratre Petro Stos, promoto ad monasterium de Horto Dei, vulgariter Olsperg, per *abbatem* de Lutzella, patrem abbatem dicti monasterii de Horto Dei. 15.  Ad idem pro magistro Oliverio Blanchart, promoto ad monasterium de Precibus per abbatem monasterii de Busayo, patrem abbatem dicti monasterii de Precibus. 16.  Ad idem pro fratre Ioanne Hille, promoto ad monasterium de Boclon per dominum abbatem de Wardona, generalis Capituli reformatorem in Anglia. 17.  Item, pro fratre Aegidio de Roya, s. th. pr., promoto et instituto ad monasterium de Regalimonte per abbatem Prulliaci, commissarium reverendi in Christo patris domini Cistercii, patris abbatis dicti monasterii Regalismontis. 18.  Item, pro fratre Petro de Campis, promoto et instituto ad dignitatem abbatialem monasterii Vallisbonae, Elnensis dioecesis, per dominum nostrum Summum Pontificem, prout constare poterit per litteras seu bullas dicti domini nostri Summi Pontificis, si et in quantum indiget idem frater Petrus, praesens generale Capitulum laudat dictam promotionem et institutionem. COMMISSIONES 19.  Generale Capitulum committit abbati Bolbonae, quatinus se informet an contractus factus aut faciendus inter abbatem monasterii Grandissilvae, s. th. pr., et eius conventum ex una parte, et nominatos in eodem contractu sive litteris, quibus praesentes annectuntur, sit vel erit utilis et fructuosus pro dicto monasterio Grandissilvae ; qui de Bolbona, si legitime praepeditus fuerit, committat abbati de Fonte frigido vel alteri sufficienti et idoneo Ordinis abbati huiusmodi vices suas, et id quod ipse vel committendus per eum invenerit faciendum, citius quam commode fieri poterit, dominum Cisterciensem aut Capitulum generale ad plenum informare non omittat. 20.  Committitur per generale Capitulum domino abbati Claraevallis, s. th. pr., quatinus videat et se informet an plures peciae terrarum sparsim in multis locis remotis a monasterio de Alna et eidem monasterio pertinentes sint eodem monasterio utiles et infructuosae vel quasi, et si ita invenerint idem dominus Claraevallis det abbati et conventui licentiam huiusmodi terrarum pecias commutandi aut permutandi, vel ad censum perpetuum tradendi pro monasterii utilitate, in plenaria ipsius Ordinis potestate. 21.  Pro priorissa Vallis Mariae, Gerondensis dioecesis, abbati de Vallebona, Elnensis dioecesis, sicut iam commissum extitit per abbatem monasterii Loci regii, commissarium domini Cistercii, generalis Capituli plenaria potestate fungentis, de quibusdam terris et possessionibus. 22.  De Prulliaco et de Tribus fontibus, de Longovado et de Igniaco monasteriorum abbatibus et eorum cuilibet in solidum, per generale Capitulum committitur, quatinus omnes et singulas Ordinis personas quas domino ac monasterio Claraevallensi invenerint seu alter eorum invenerit obligatas seu legitime teneri, ad satisfaciendum eisdem domino et monasterio compellant et quilibet eorum compellat, in plenaria Ordinis potestate. 23.  Ad idem pro domino abbate Regalismontis, abbatibus de Prulliaco, de Caroliloco, de Vallibus Sernaii ac provisori collegii Sancti Bernardi Parisius. 24.  Committitur abbatibus monasteriorum de Villari et de Alna in Brabantia, quatinus per se vel per alium aut alios Ordinis abbates de quibus sibi expedire videbitur, quam citius commode poterit vel poterint, ad monasterium Vallis Sancti Lamberti personaliter accedentes dictum monasterium visitent et reforment in spiritualibus et temporalibus, in capite et in membris, et auditis querimoniis fratris Guillelmi Morge in sacra pagina licentiati et ceterorum religiosorum extra monasterium commorantium, faciant eisdem religiosis iustitiae complementum, invocato ad praemissa quorumcumque iudicum ecclesiasticorum et saecularium auxilio et favore. 25.  Ad idem pro abbate monasterii de Crista, domino de Morimundo, s. th. pr., et de Longovado, de Albaripa, de Escureyo et de Dulci valle monasteriorum abbatibus. 26.  Ad idem pro abbate de Rigniaco, domino Pontigniaci et de Fonte Ioannis monasteriorum abbatibus. 27.  Ad idem pro abbate monasterii Fontis Ioannis, domino abbati Pontigniaci. 28.  Committitur fratri Martino Cortoys, maiori capellano serenissimi domini regis Arragoniae, quatinus fratrem Ferrandel quondam abbatem de Poncio, suis exigentibus demeritis per dominum nostrum Summum Pontificem depositum, capiat seu capi faciat et incarcerari ac puniri secundum sua demerita per personas Ordinis. Quodque moneat canonice fratrem Petrum Ferrarii, quondam abbatem monasterii Fontisfrigidi, quatinus ad aliquod ipsius Ordinis monasterium se transferat et ibi religiose vivat, alias triginta diebus transactis post huiusmodi monitionem, eumdem fratrem Petrum Ferrarii capiat seu capi et incarcerari faciat et puniri in plenaria generalis Capituli potestate. 29.  Attendens generale Capitulum gravia onera his diebus malis Ordini incumbentia, ipsiusque privilegia et libertates in cunctis fere mundi partibus impugnari, consideransque monasteria Ordinis in regno Franciae constituta, per guerras et alia ad tantam inopiam devenisse, ut ex se non valeant tanta onera supportare, neque privilegia et libertates huiusmodi sufficienter defendere ; monasteria vero regnorum Angliae, Scotiae et Hiberniae, quamvis sint opulenta, nullam tamen subventionem Ordini facere, statuit, ordinat et diffinit quod omnes contributionum quottae per monasteria praedicta regnorum Angliae, Scotiae et Hiberniae Ordini debitae, in solutionem stipendiorum reverendissimi in Christo patris et domini domini Philippi, tituli Sancti Laurentii in Lucina presbytero cardinali, Bononiensi episcopo vulgariter nuncupato, nostri Ordinis protectoris benevoli, ad defensionem huiusmodi privilegiorum et libertatum in Curia romana committantur, generali procuratori dicti Ordinis committendo, quatinus per se vel alium seu alios ad hoc deputandum vel deputandos huiusmodi contributionum quottas recipiat, vel recipi procuret et compellat seu compelli faciat, per censuram ecclesiasticam, vias, modos et media necessaria et opportuna. 30.  Abbati de Populeto committit praesens generale Capitulum, quatinus si tractatum factum de pensione octodecim librarum sex solidorum et octo denariorum sorori Ysabellae de Sancto Georgio, monasterii de Laceydia moniali expresse professae, iustum invenerit et licitum, ratificet, corroboret et confirmet, in plenaria Ordinis potestate. 31.  Visitationem et reformationem omnium et singulorum monasteriorum Ordinis in regno Angliae cuiuscumque provinciae existant consistentium, abbatibus de Ioravalle et de Wardona coniunctim praesens generale Capitulum per immediate sequens triennium committit, cum clausulis per dominum Cistercii declarandis. 32.  Visitationem et reformationem omnium et singulorum monasteriorum Ordinis in tota natione germanica consistentium, domino Morimundi usque ad generale Capitulum proxime futurum praesens generale Capitulum committit, in plenaria Ordinis potestate. 33.  Abbati monasterii de Populeto committit generale Capitulum, quatinus super contentis in supplicatione, cui praesens diffinitio annectitur, diligenter se informet, et quod super his secundum Ordinis statuta iudicaverit faciendum, exerceat in plenaria Ordinis potestate. 34.  Abbati monasterii de Bullione committit generale Capitulum, quatinus per censuram Ordinis compellat abbatem et conventum monasterii de Balerna, s. th. pr., ad satisfaciendum Philippo de Forcipibus apothecario et mercatori Salinensi, de summa 14 florenorum et 20 grossorum in qua idem abbas eidem mercatori, prout ipse mercator asserit, tenetur et obligatur, nisi praefatus abbas de Balerna causam allegare voluerit propter quam id minime fieri debeat, ad quam discutiendam et fine debito terminandam eidem de Bullione committitur, in plenaria Ordinis potestate. 35.  Per generale Capitulum abbati de Salem, patri abbati monasterii monialium de Hegbach, committitur quatinus secundum quantitatem proventuum et emolumentorum ipsius monasterii de Hegbach taxet numerum personarum, ultra quem nulla persona in eodem recipiatur, in sua ac totius Ordinis potestate, cui abbatissae licentiam concedat carnes ministrandi saecularibus et ballivis eiusdem monasterii, prout viderit expedire. 36.  Abbati monasterii de Mansiada, patri abbati de Sinaqua, per generale Capitulum committitur quatinus, in plenaria Ordinis potestate, fratrem Ginrandum de Veraco bonorum eiusdem monasterii de Sinaqua detentorem, sub censuris Ordinis et per omnia iuris et iustitiae remedia compellat, ipsumque si necesse sit, incarceret quousque plenam fecerit huiusmodi bonorum satisfactionem, invocato ad praemissa, si necesse fuerit, quorumcumque iudicum ecclesiasticorum et saecularium auxilio et favore ; ubi autem ipse de Mansiada vacare non poterit, vices suas alteri committat. 37.  Abbati monasterii de Campo per generale Capitulum committitur, quatinus abbatissam monasterii monialium de Gevelsbergh, Coloniensis dioecesis, sub censuris Ordinis debite compellat ad satisfaciendum fratri Ioanni Lupi, monasterii de Novali Sanctae Mariae professo, dictique monasterii de Gevelsbergh quondam confessori, de stipendiis ratione officii confessoratus per eamdem abbatissam eidem fratri Ioanni Lupi, prout asserit, debitis. 38.  Praesens generale Capitulum per litteras, instrumenta publica, et alia legitima documenta sufficienter informatum super inobedientiis, rebellionibus et contradictionibus abbatis monasterii de Valle Sancti Lamberti, fratres *Guillelmum* Morge, in sacra pagina licentiatum, et Iacobum de Blarey eiusdem monasterii de Valle Sancti Lamberti professos, recipere nolentis, ipsosque tamquam oves errantes per diversa loca, prout possunt, oporteat evagari in Ordinis dedecus et opprobrium, necnon in ipsorum fratrum grande praeiudicium et iacturam, talibus inconvenientiis et opprobriis, prout tenetur volens ipsum Capitulum generale salubriter obviare, de Villari et de Alna monasteriorum abbatibus in virtute salutaris obedientiae districte praecipit et mandat, quatinus ad praedictum monasterium Vallis Sancti Lamberti quantocius poterunt personaliter accedentes in eodem monasterio visitent et reforment in spiritualibus et temporalibus, in capite et in membris, quaecumque invenerint visitanda, reformanda, corrigenda, instituenda et destituenda, in plenaria Ordinis potestate, invocato ad praemissa quorumcumque dominorum et iudicum ecclesiasticorum et saecularium auxilio et favore, ipsumque abbatem Vallis Sancti Lamberti omni dissimulatione postposita ex abundanti exhortentur et moneant ex parte Capituli generalis, ut diffinitioni Capituli generalis anno Domini M.CCCCLI ratione praemissorum editae obediat, ipsamque quoad praedictorum fratrum Guillelmi Morge licentiati et Iacobi de Blarey receptionem ad professionem et provisionem condecentem debito cum effectu adimpleat, quod nisi, quod absit, ausu temerario compleverit, attento quod de huiusmodi diffinitione adimplenda tam pro parte dicti Capituli generalis quam alias pluries monitus et requisitus extitit, auctoritate memorati Capituli generalis excommunicent, excommunicatumque palam et publice denuntient, denuntiatumque in valvis ecclesiasticis aggravent et reaggravent, et tamdiu teneant quousque dictos fratres Guillelmum et Iacobum ad professionem suam ordinariam receperit, ipsumque citent personaliter et peremptorie ad proximum generale Capitulum, contra ipsum prout iuris et rationis fuerit procedi visurum cum protestationibus opportunis, de omnibus quae fecerint in premissis praedictum generale Capitulum proxime futurum debite informent. 39.  Abbati de Valentia, Pictaviensis dioecesis, committit generale Capitulum visitationem et reformationem omnium et singulorum monasteriorum in dioecesi Burdigalensi consistentium, quae nuper sub obedientia tenebantur Anglorum, et in quorum nonnullis quidam Mendicantes subreptitie et clandestine dicuntur, in ipsius Ordinis grande praeiudicium, in abbates et praesidentes installati et promoti, mandans et praecipiens eidem abbati, quatinus omnibus viis et modis et iuris et iustitiae remediis eosdem Mendicantes a dictis locis expellat et secludat, et cum expensis gratiosis locorum, in ipsius generalis Capituli plenaria potestate. 40.  Generale Capitulum plurimorum querimoniis informatum quod monasterium de Boudelot, quod solemne nuper inter cetera Ordinis monasteria ferebatur, per incuriam abbatis totaliter tendit ad collapsum, dispergunturque et vagantur per mundum monachi, pastoris sollicitudinis neglectu, de Claravalle et de Cambrone monasteriorum abbatibus et eorum cuilibet in solidum altero legitime occupato, visitationem, reformationem et huiusmodi religiosorum convenientem provisionem, in ipsius generalis Capituli plenaria potestate committendo. 41.  Domino Pontigniaci per generale Capitulum praecipitur, quatinus assumptis secum abbate de Rigniaco ad monasterium de Bonoradio personaliter accedens, diligenter se informet de vita, moribus et regimine spirituali et temporali abbatis eiusdem monasterii, quem si culpabilem invenerit a dignitate abbatiali deponat, aliumque secundum formam Ordinis instituat in plenaria Ordinis potestate. 42.  Abbati de Heisterbach generale Capitulum in virtute salutaris obedientiae praecipit et mandat, quatinus Ioannem de Sancto Vito monasterii de Heymerod quondam abbatem, per ablationem suae pensionis et sub excommunicationis latae sententiae poena compellat ad reddendum et restituendum eidem monasterio de Heymerod omnes et singulos libros quos ipse a dicto monasterio abstulit, necnon ad regulariter et religiose vivendum, in plenaria Ordinis potestate. 43.  Abbatem monasterii de Eberbaco per dominum Morimundi ad Capitulum generale novissime lapsum peremptorie pro suis contributionibus solvendis et aliis rationabilibus de causis citatum et minime comparentem, nec se aliquo modo postea excusantem, praesens Capitulum generale reputat et iudicat contumacem in virtute salutaris obedientiae et sub excommunicationis latae sententiae poena, quam fert in his scriptis, si, quod absit, praedicti Capituli non obedierit mandatis, eidem abbati et suis officiariis iniungens, quatinus infra a 60 dies a notificatione praesentium computandos, domino Cisterciensi mittant et solvant omnia et singula arreragia ratione contributionum suarum Ordini debita ; alioquin praedictis 60 diebus elapsis, sit ei ingressus ecclesiae interdictus usque ad satisfactionem condignam ; quod quidem generalis Capituli mandatum frater Arnoldus in Heysterbac professus s. th. pr., eidem de Eberbaco praesentet, et dominum Cisterciensem certificet de his quae fecerit in praemissis, et ad satisfaciendum ei de expensis quas fecerit occasione executionis praemissorum compellat, in plenaria Ordinis potestate. 44.  Abbati de Salem per generale Capitulum committitur, quatinus excommunicationis sententias per ipsum auctoritate Capituli generalis contra moniales sibi subditas, eadem praedicti auctoritate Capituli casset, revocet et annullet, et in alias poenas temporales sive corporales commutet prout viderit expedire. 45.  Generale Capitulum abbati monasterii Populeti committendo praecipit et mandat, quatinus secum assumpto alio nostri Ordinis abbate videant partes expensarum factarum in processu habito contra sororem Aldoncam Ciffre monasterii de Laceydia, super abbatiatu eiusdem monasterii iniuste et indebite contendentem et sibi adhaerentes, ipsasque expensas bene videant et fideliter examinent, seque super eis diligenter informent, ipsasque vigore citationis iam factae et contumaciae unde secutae, ea vi diffinitionis in Capitulo generali novissime editae fideliter et rationabiliter taxent ac prout fuerit rationis praefatam sororem ac omnes alias compellandas per censuram ecclesiasticam, et alia iuris et iustitiae remedia ad restituendum et solvendum parti adversae, quod per eos rationabiliter taxatum fuerit, viriliter et exacte compellant, in plenaria Ordinis potestate. 46.  Restitutionem cuiusdam camerae per dominum Cistercii factam sorori Castellanae Catula monasterii de Laceydia, dudum eidem per abbatissam suam rationabiliter collatae, sibique indebite ablatae, generale Capitulum praefatas collationem ac restitutionem dictae camerae eidem sorori ratificans et approbans, declarat eamdem sororem praedicta camera debere gaudere quamdiu religiose se rexerit, suaeque abbatissae humilis et obediens fuerit inventa. 47.  Translationem seu emissionem sororis Aldoncae Ciffre monasterii de Laceydia ad monasterium de Casuis, et Brigidae Bon monasterii de Laceydia ad monasterium de Transonares, earumdem exigentibus conspirationibus, delictis, rebellionibus et inobedientiis per abbates Populeti et Sanctarum Crucium, auctoritate domini Cistercii et Capituli generalis factas, praesens Capitulum generale ratificans, confirmans et approbans, praefatis sororibus districte praecipit et mandat in virtute salutaris obedientiae ac sub poena apostasiae, quatinus infra tres dies ab intimatione praesentis diffinitionis eisdem facta ad praedicta monasteria se transferant iuxta et secundum praefatorum abbatum ordinationes ; alioquin praedictis tribus diebus elapsis, dictum Capitulum declarat eas fugitivas, apostatrices et excommunicatas, praecepitque praefatis abbatibus et cuilibet ipsorum quatinus ipsas tamquam tales excommunicatas et apostatrices denuntient et denuntiari faciant, capiant, capique faciant, ac carceribus mancipent usque ad ordinationem domini Cistercii, sumptibus et expensis pensionum praedictarum sororum ac praedicti monasterii de Laceydia, invocato ad praemissa, si necesse fuerit, quorumcumque iudicum ecclesiasticorum et saeculariorum auxilio et favore. 48.  Insolentiam, rebellionem et inobedientiam sororis Agnetis Belugna, monasterii de Laceydia, abbatissae suae ac abbatibus Populeti et Sanctarum Crucium, commissariis domini Cistercii et Capituli generalis multipliciter factas, ut ex eorumdem abbatum processu constat, impunitas relinquere nolens generale Capitulum, per praesentem diffinitionem praefatam sororem, praedictis suis exigentibus delictis, declarat inhabilem ad omnes gradus, dignitates, officia, voces et administrationes Ordinis, donec poenitentia ducta se a praedictis delictis penitus emendaverit, et emendata suis promerentibus meritis per dominum Cistercii secum dispensatum fuerit, praefato abbati Populeti mandans idem Capitulum ut praesentem diffinitionem eidem sorori, ceterisque monialibus praefati monasterii intimet seu intimari faciat. 49.  Sorores Violant Suan, Ysabellam de Castellin, Violant Monyoc, Catalinam Monyoc, Beatricem Ciffre et Ysabellam Carbonella, monasterii de Laceydia, ob earumdem varias rebelliones, inobedientias et contumacias abbatissae dicti monasterii ac abbatibus Populeti et Sanctarum Crucium, commissariis domini Cistercii et Capituli generalis, pertinaciter adhaerendo sorori Aldoncae Ciffre super abbatiatu ipsius monasterii indebite et iniuste contendenti, volendoque gaudere et uti quibusdam litteris apostolicis subreptitie, in praeiudicium Ordinis impetratis et per Summum Pontificem cassatis, revocatis et annullatis, generale Capitulum declarat praedictas sorores excommunicatas et inhabiles ad omnes gradus, voces, dignitates et officia Ordinis, abbati Populeti praecipiens et mandans idem Capitulum quatinus easdem, ut praemissum est, excommunicatas et inhabiles in praedicto monasterio declaret et denuntiet, seu declarari et denuntiari faciat, ipsasque absolvat a praedicta sententia excommunicationis auctoritate domini Cistercii et Capituli generalis, mox ut ad humilitatem et obedientiam redierint, praedicta inhabilitate in suo vigore remanente, donec earumdem promerentibus meritis, ad requestam abbatissae ipsarum cum eisdem per dominum Cistercii fuerit dispensatum. 50.  Cum frater Franciscus Guarnier monasterii Sancti Bernardi Valentiae per abbates monasteriorum Populeti et Sanctarum Crucium, suis gravibus et innumeris delictis exigentibus, auctoritate domini Cistercii et Capituli generalis incarceratus fuerit et ab eisdem carceribus, ut ad notitiam praesentis Capituli generalis venit, aufugerit hinc inde discurrendo et peiora prioribus faciendo in detrimentum animae suae, in dedecus Ordinis et scandalum populi, generale Capitulum huiusmodi delicta impunita dimittere nolens rursus abbatibus Populeti et Sanctarum Crucium ac aliis quibuscumque abbatibus, prioribus, cellerariis et procuratoribus Ordinis in virtute salutaris obedientiae praecipit et mandat, quatinus praefatum fratrem Franciscum ubicumque apprehendere potuerint, capiant seu capi faciant sumptibus et expensis praefati monasterii Sancti Bernardi, ipsumque in districtissimis carceribus, in compedibus et manicis ferreis mancipent et tradant usque ad nutum et ordinationem domini Cistercii, invocato ad praemissa, si opus fuerit, *quorumcumque* iudicum ecclesiasticorum et saecularium auxilio et favore. [DIFFINITIONES] SPECIALES 51.  Tractatum per abbatem de Bello loco regis inter fratrem Robertum abbatem monasterii de Gratiis prope turrim Londoniarum et suum conventum, eidem de Bello loco regis immediate subiecti, factum de fundatione unius collectae in missa Beatae Virginis et anniversarii ipsius abbatis, prout in scriptura inde facta, cui praesens diffinitio annectitur, abbati de Wardona confirmandum praesens Capitulum committit in plenaria Ordinis potestate. 52.  Per generale Capitulum citatur abbas et conventus monasterii de Vallibus Sernay ex una, ac provisor et scolares collegii Sancti Bernardi Parisius ex altera parte, ad proximum generale Capitulum, ad videndum confirmari vel infirmari diffinitionem anno Domini M.CCCCLII editam super annui et perpetui redditus 20 scutorum auri, scuto pretii 18 librarum pro tempore constitutionis redditus huiusmodi currentis moderatione, quem redditus dicti scolares a dictis abbate et conventu de Vallibus de iure annuatim percipere affirmant. 53.  Abbatem monasterii de Bullione, Lemovicensis dioecesis, a duobus annis citra per generale Capitulum pro eo quod suas contributiones solvere refutavit excommunicatum, quia adhuc contributiones huiusmodi differt solvere, praesens generale Capitulum aggravat et reaggravat, huiusmodi diffinitionis executionem abbati Misericordiae Dei committendo, potestatem quoque eidem dando, ipsum revocandi a studio Tolosano, citandique ad proximum generale Capitulum proxime futurum, ad ea quae sibi obiicientur responsurum, qui, si huiusmodi contributiones suas solverit, eum ac fratrem Petrum Moreau excommunicatum absolvendi, in plenaria Ordinis potestate. 54.  Cum secundum omnia iura et statuta, tam apostolica quam alia, nullus criminosus vel excommunicatus ad dignitatem aliquam seu praelaturam possit vel debeat promoveri vel assumi, generale Capitulum plene et iuridice per processum informatum de criminibus ac defectibus fratris Ioannis de Sancto Eligio, monasterii de Signiaco monachi expresse professi, nuper per abbatem de Valle clara, monasterii de Charmeya patrem abbatem, in abbatem dicti monasterii de Charmeya promoti, promotionem ac provisionem dicti fratris Ioannis de Sancto Eligio, tamquam contra omnia iura atque statuta Ordinis tam apostolica quam regularia factam, praesens Capitulum generale cassat, revocat et irritat, ipsamque cassam et nullam fore declarat, ipsum fratrem Ioannem de Sancto Eligio eiusdem monasterii de Charmeya minime fore abbatem denuntiando, ipsum ab omni administratione spirituali et temporali dicti monasterii de Charmeya privando et amovendo, citandoque personaliter et peremptorie ad proximum generale Capitulum praefatum abbatem de Valle clara ad ea sibi per promotorem causarum Capituli tunc obiicientur responsurum, cum protestatione quod nisi tunc comparuerit, nihilominus contra eum procedetur. 55.  Ad supplicationem abbatis de Brumbach, patris abbatis monasterii monialium de Felici valle, absolvitur abbatissa praedicti monasterii a receptione novarum filiarum ad religionis habitum, quousque a debitis et ruinis, in quibus idem monasterium de Felici valle constitutum est, peramplius relevetur. 56.  Sororibus Ysabellae de Sancto Martino et Ioanna de Avinione, monasterii monialium de Olivis monialibus, sub inhabilitationis et apostasiae poenis, generale Capitulum mandat et praecipit, quatinus infra undecim dies a notificatione praesentis diffinitionis computandos, ad proprium monasterium revertantur, alioquin tamquam apostatae et excommunicatae secundum Ordinis statuta capiantur et puniantur, quam quidem diffinitionem abbas de Valle bona debite exsequatur. 57.  Abbati monasterii Fontis regis praecepit generale Capitulum, quatinus abbatem monasterii de Caesarea per censuram Ordinis compellat ad satisfaciendum et indemnes reddendum abbates de Lutzella et de Salem, de summa quingentorum florenorum auri, in qua damnificati sunt occasione conventus de Riffenstein, in executione commissionis Capituli generalis. 58.  Abbati monasterii de Salem per generale Capitulum conceditur ut certas possessiones nimis longinquas et minus utiles possit vendere et alias propinquiores et magis utiles emere, dum tamen emptio seu acquisitio huiusmodi possessionum propiusque et utiliorum venditionem possessionum minus utilium et longinquarum praecedat, alioquin minime concedit. 59.  Idem et secundum eamdem formam et non alias, abbatissis monasteriorum de Bona cella et de Velbach conceditur. 60.  Pensata abbatis de Salem impotentia et matura senectute, praesens generale Capitulum ipsum misericorditer absolvit a via Capituli generalis. 61.  Idem abbati de Moroliis conceditur. 62.  Idem abbati de Charitate. 63.  Idem abbati de Balerna, s. th. pr., conceditur. 64.  Generale Capitulum monet et gratiose requirit magistrum Ioannem Magdale, abbatem Fossae novae, s. th. pr., ac procuratorem nostri Ordinis in Curia romana generalem, quatinus attento quod Dei gratia est bene et sufficienter in ordine provisus et poterit a litigio et iure, quod in monasterio de Fontefrigido praetendit contra dominum Martialem abbatem dicti monasterii Fontisfrigidi, desistat et quiescat, mandans idem Capitulum eidem procuratori et omnibus dicti Ordinis abbatibus, quatinus fratrem Petrum Ferrarii cogant ad faciendam professionem et obedientiam in aliquo nostri Ordinis monasterio bene regulato infra tres menses a receptione praesentium, alias transactis tribus mensibus a dicta receptione et intimatione eidem Ferrarii, nisi fecerit dictus professionem et obedientiam, ipsum incarcerent et tamquam fugitivum et vagabundum puniant. 65.  Dispensatur cum abbate monasterii de Candelio, quod non teneatur mittere vel tenere scolarem seu scolares Parisius usque ad triennium, attento quod non habet instructos in primitivis scientiis, ita tamen quod unum magistrum pro instruendo et informando suos iuvenes per ipsum triennium in suo monasterio continuare teneatur. 66.  Ad idem pro abbate Regalismontis, s. th. pr. 67.  Attenta sumptuosa missione per abbatem monasterii Bonaevallis Pictaviensis pro renovatione bullae seu privilegii Bonifacii VIII super materia decimarum, propriis denariis monasterii de Castellariis facta, generale Capitulum mandat et praecipit de Pinu et de Valentia monasteriorum abbatibus, quatinus per censuram Ordinis eumdem de Bonavalle compellant ad satisfaciendum eisdem abbati et conventui de Castellariis infra terminum per ipsos praefigendum, huiusmodi missiones rationabiles prout viderint expedire, nisi ipse de Bonavalle causam allegare voluerit propter quam id minime fieri debeat. 68.  Quia abbas monasterii Gratiae Dei, Xantonensis dioecesis, per generale Capitulum monitus canonice renuit seu contempsit de expensis rationabilibus suo scolari Parisius in collegio Sancti Bernardi commoranti providere, generale Capitulum sententiam excommunicationis incurrisse denuntiat ac excommunicatum decernit, et nihilominus sub poena depositionis mandat idem Capitulum eidem abbati, quatinus mittat eidem scolari suo pecunias sufficientes pro duobus annis, videlicet pro anno novissime lapso et pro praesenti anno, medietatem infra festum sancti Martini proxime futurum et aliam medietatem infra festum Paschae etiam proxime futurum. Executionem praesentium comittendo abbati de Valentia, cui in virtute obedientiae et sub excommunicationis poena districte praecipiendo, mandat idem Capitulum eidem de Valentia, quatinus hanc praesentem diffinitionem secundum suum tenorem executioni demandet ; et in casu quo dictus de Gratia Dei ad obedientiam venerit et opere impleverit quod mandat idem Capitulum, ipsum a sententia seu sententiis quas incurrit, absolvat in plenaria generalis Capituli potestate. 69.  Generale Capitulum mandat et districte praecipit abbati de Bolbona, quatinus infra tres menses a data praesentium immediate sequentes, copiam seu vidimus authenticam bullarum et litterarum unionis monasterii de Calercio monasterio praedicto de Bolbona, ac omnium actitorum super eadem unione, per securum nuntium et sub sigillo suo, et apostolici notarii signo, domino Cistercii mittere non omittat. 70.  Contractum inter fratres Ymbertum Bonloye et Petrum Villagrays super abbatiatu de Busayo contendentes factum, prout plenius in litteris, quibus nostrae praesentes annectuntur, continetur generale Capitulum ratificat, confirmat et approbat. 71.  Generale Capitulum sufficienter informatum de laudabili vita, scientia et dispositione ad actus virtuosos fratris Guillelmi Papin, scolaris de Mortuomari, bachalarii formati in sacra theologia, ipsum usque ad magisterium inclusive retinet et mandat retineri in collegio Sancti Bernardi Parisius, mandatque abbati et officiariis dicti monasterii Mortuimaris, quatinus quamdiu in eodem collegio residerit pro necessitatibus suis 16 libras parisienses tradat vel tradi faciat, committendo abbati Regalismontis, s. th. pr., quatinus ad praedicta, per censuras Ordinis et alia iuris et iustitiae remedia, dictum abbatem et officiarios cogat et compellat. 72.  Generale Capitulum compatiens paupertati et desolationi monasteriorum de Longovado et de Albaripa, usque ad quinquennium medietatem quottarum contributionum ipsis imponendarum et iam moderatarum misericorditer relaxat et remittit. 73.  Ad supplicationem abbatis et conventus monasterii de Mataplana in Castella, generale Capitulum ipsum monasterium et personas ipsius, in spiritualibus et temporalibus, in capite et in membris, domino Cistercii et eius monasterio submittit, eumdem dominum Cisterciensem per se et eius commissarios visitatorem, correctorem et reformatorem eiusdem monasterii, attento quod, prout est fama publica, ipsum monasterium de Mataplana fuit ab antiquo et est de generatione et subiectione ipsius monasterii Cistercii, quamcumque auctoritatem seu ius praetendebat habere in idem monasterium abbas et conventus Vallisbonae, qui est divisus ab Ordine et inobediens domino nostro Summo Pontifici et eius mandatis ac Capitulo generali, donec idem abbas et conventus de Vallebona ad obedientiam et unitatem venerint et sufficienter, quod ius paternitatis in eodem monasterio habeant, generali Capitulo et eidem domino Cistercii ostenderint. 74.  Diffinitionem anno immediate praeterito contra fratrem Antonium de Combabessossa editam et abbati de Valeta directam pro correctione eiusdem fratris Antonii, praesens generale Capitulum renovat et executioni demandari praecipit et mandat. 75.  Cum per privationem et depositionem fratris Ioannis de Sancto Eligio, quondam abbatis monasterii de Charmeya, idem monasterium vacare dignoscatur, et ne idem monasterium propter diuturnam vacationem subiaceret incommodis, praesens generale Capitulum, quod eumdem fratrem Ioannem de Sancto Eligio a dignitate abbatiali ipsius monasterii de Charmeya, suis exigentibus demeritis, deposuit, de pastore et administratore pro huiusmodi monasterii bonorum conservatione in statu spirituali et temporali providere volens, idem generale Capitulum de fratris Nicolai Milliville, monachi monasterii Claraevallis, laudabili vita ac moribus et sufficienti litteratura sufficienter informatum, eumdem fratrem Nicolaum, quaesita eius voluntate et praebente consensu, in abbatem et pastorem dicti monasterii promovit, instituit et ordinavit, ac per praesentes promovet, instituit et ordinat, ac per traditionem unius birreti, clavium et unius libri per dominum Cisterciensem in possessionem ponit, mandans omnibus personis regularibus eiusdem monasterii, quatinus eidem Nicolao eorum novo abbati pareant, eum in verum abbatem recipiant, et ei in omnibus tamquam proprio et vero abbati obediant, requirendo omnes dominos ecclesiasticos et temporales, ac alias personas saeculares, quatinus eidem abbati auxilium et favorem conferre dignentur ; executionem praesentis diffinitionis abbati de Igniaco committendo. 76.  Moderationes quottarum contributionum factas per abbatem Fossae novae, abbatibus et monasteriis Castellae, Legionis et Galleciae, praesens generale Capitulum revocat et annullat. 77.  Contractum inter R.P. dominum abbatem Morimundi, s. th. pr., et eius conventum ex una parte, et Petrum Brulley ac eius uxorem ex parte altera, de quadam grangia sita Divione, prout in litteris quibus praesentes nostrae annectuntur, praesens generale Capitulum ratificat et approbat. 78.  Generale Capitulum monet et hortatur abbatem Sancti Bernardi, quatinus intuitu pietatis et charitatis in monasterio suo fratrem Iacobum de Blarey, monachum monasterii Vallis Sancti Lamberti, teneat et ei in victu et vestitu, donec provisum sit aliter suo monasterio, et quamdiu necesse fuerit, misericorditer providere velit. 79.  Ad instantiam illustrissimae principissae et dominae dominae ducissae Burgundiae, quae speciali afficitur devotione ad paupertatem reclusarum monialium monasterii de Walteribrania in Brabantia, volens generale Capitulum paupertati earumdem de remedio gratioso providere, decernit, ordinat et praecipit, quatinus omnes et singuli abbates monasteriorum virorum in provincia Remensi et episcopatu Leodiensi consistentium, necnon abbatissae monialium de Marqueta, de Spinoso loco, de Fontenellis, de Pratis dominarum, de Camera et de Parco dominarum, duodecimam partem eorum, quae singula monasteria antedicta distribuere consueverunt in eleemosynam pauperum, eamdem portionem realiter et cum effectu in relevamen dictarum monialium sic depaupertarum, aut verum valorem huiusmodi duodecimae portionis distribuant et conferant per immediate sequens quinquennium, cuius diffinitionis executorem et collectorem generale Capitulum constituit magistrum Ioannem de Pratis, s. th. pr., in ipsius Capituli plenaria potestate. 80.  Generale Capitulum pie compatiens desolationi et paupertati monasterii de Castro aquilae, abbatibus de Eberbaco, de Schonovia et de Heghena et duobus corum, altero praepedito, committit quatinus informent se de viis et mediis, quibus ipsum monasterium de Castro aquilae poterit a desolatione fructuose relevari, de his quae invenerint, proximum generale Capitulum ad plenum informaturi. 81.  Venditiones, alienationes et impignorationes censuum, servitiorum, terrarum, pratorum, vinearum, domorum, grangiarum et aliorum plurium bonorum monasterio de Sinaqua pertinentium, per fratres Ioannem Tisserii, Berengarium Bagarelli et Gurrandum de Veraco, eiusdem monasterii de Sinaqua olim abbates, factas et perpetratas, praesens generale Capitulum omnino revocat, cassat et annullat, declaratque huiusmodi venditiones, alienationes et impignorationes nullius fuisse aut fore roboris et momenti. 82.  Ad idem pro abbate de Regniaco. 83.  Unionem et incorporationem monasterii Beatae Mariae de Sinaqua monasterio de Aquabella, per dominum Cisterciensem sinistre informatum, factas et concessas, generale Capitulum revocat, cassat et annullat. 84.  Depositionem et privationem fratris Ioannis de Haro a dignitate abbatiali monasterii de Ferraria, nuper per abbatem monasterii Loci regis propter eiusdem de Haro demerita, in monasterio de Berola coram abbate dicti monasterii de Berola, patrem abbatem eiusdem monasterii de Ferraria, secundum Ordinis statuta factas, generale Capitulum ratificat, approbat et confirmat. REHABILITATIONES 85.  Cum fratre Ioanne de Rosario, monasterii de Sigilleriis monacho expresse professo, in sacerdotali ordine constituto, qui humani generis inimico suadente aufugit ad saeculum, et ibi quasi per annum apostatando, vitamque ducendo dissolutam damnabiliter permansit, quia postea ad misericordiae gremium salubriter rediens, iniunctam propter hoc sibi poenitentiam humiliter peregit, ad supplicationem sui abbatis, praesens generale Capitulum dispensat ut praemissis non obstantibus ad omnes Ordinis actus legitimos, gradus, voces et officia, etiam abbatiali dignitate inclusa, promoveri valeat et assumi. 86.  Ad idem cum fratre Guillelmo Garmet, monasterii de Stella monacho, in carnis contagio deprehenso. 87.  Ad idem pro fratre Matheo Chuynart de Chalocheyo, in carnis contagio deprehenso, et qui per quinquennium aut amplius apostatavit. 88.  Ad idem pro fratre Guillelmo Natal, monacho monasterii de Bonarequie, qui ab anno citra quasdam clandestinas celebrando nuptias excommunicationis sententiam damnabiliter incurrit, qua innodatus se divinis immiscuit irregularitatem incurrendo. 89.  Generale Capitulum misericorditer dispensat cum fratre Vincentio de Vario, sacerdote monacho monasterii de Theoloco expresse professo, quatinus non obstante quod licet animi levitate et humani generis inimico suadente, per quindecim dierum spatium vel circiter apostatavit, habitu regulari minime derelicto, et inde ad cor reversus ad nutum et dispositionem sui abbatis super hoc supplicantis poenitentiam peregit salutarem, ad omnes Ordinis gradus, voces, officia et dignitates promoveri valeat et assumi, etiam abbatiali dignitate inclusa. 90.  Ad instantiam abbatis de Rigniaco per generale Capitulum dispensatur cum fratre Ioanne de Anhiers, qui habitu regulari dimisso pluries apostatavit et de immunditia carnali fuit convictus, super hiisque poenitentiam peregit salutarem, his non obstantibus ad omnes Ordinis gradus, etiam abbatiali dignitate inclusa, etc. 91.  Ad idem pro fratre Stephano de Sancto Florentino, monacho monasterii Fontis Ioannis, qui apostatavit per spatium trium dierum. 92.  Cum vigore et mandato Capituli generalis, dominus Claraevallis, s. th. pr., anno Domini 1453 nuper elapso, commissionem suam in monasterio de *Cheseriaco* eiusdem Ordinis executioni demandando fratrem Antonium Vicedogny, pro tunc dicti loci abbatem, suis innumeris et manifestis delictis, criminibus, excessibus, dilapidationibus, lubricitatibus ac aliis multiplicibus demeritis exigentibus, processu et sententia ordinariis, a dignitate abbatiali et ab omni administratione spirituali et temporali ipsius monasterii privaverit et deposuerit, ipsique monasterio de novo pastore et abbate auctoritate dicti Capituli providerit, scilicet de persona fratris Bartholomei Duc, praedictusque frater Antonius ab huiusmodi privatione, destitutione et depositione ad Sedem Apostolicam, ut fertur, appellaverit, ac postmodum coram illustrissimo principe domino duce Sabaudiae ac quamplurimis aliis notabilibus personis ecclesiasticis et saecularibus, mediante certo contractu concordato et appunctuamento, coram praedictis principe et notabilibus personis inter partes inito, facto et passato, praefatus frater Antonius praedictae appellationi renuntiavit, ac deinde in dedecus et derisum praefatorum principis et notabilium personarum dicti tractatus mediatores existentium huiusmodi tractatum, concordatum et appunctuamentum minime servaverit nec servare curaverit, sed praetextu cuiusdam rescripti apostolici per eumdem subreptitie et obreptitie impetrati, in ipso monasterio vi et violenter se intruserit, bonaque ipsius monasterii mobilia et immobilia, ut fertur, vendendo, dando, alienando, dilapidaverit, sic quod religiosi in eodem monasterio existentes hinc inde dispersi fuerint et vagabundi, in diminutionem et cessationem divini obsequii, in praeiudicium devotionis fundatorum et benefactorum dicti monasterii, in dedecus et opprobrium Ordinis et scandalum totius populi, generale Capitulum tantis malis, inconvenientiis et scandalis per debitae provisionis remedium salubriter providere cupiens, de Stamedio et de Chassenia monasteriorum abbatibus, ac dilecto fratri Iacobo Alberti, monasterii de Balerna, s. th. pr., tam coniunctim quam divisim committendo districte praecipit et mandat in virtute salutaris obedientiae ac sub excommunicationis poena, quatinus si de praemissis eisdem legitime constiterit praefatum fratrem Antonium Vicedogny tamquam excommunicatum, irregularem, infamen ac dicti monasterii dilapidatorem capiant seu capi faciant, ac districtis carceribus mancipent usque ad nutum Capituli generalis vel domini Cistercii, ac dictorum bonorum mobilium et immobilium per eumdem ablatorum et alienatorum restitutionem et condignam satisfactionem, praefatamque provisionem per dominum Claraevallis de persona praedicti fratris Bartholomei Duc manuteneant et conservent, suumque plenarie sortiri effectum faciant et procurent, omnesque et singulas alienationes et venditiones praedictorum bonorum immobilium per eumdem fratrem Antonium quomodolibet factas absque licentia domini Cistercii et Capituli generalis, auctoritate praedicta penitus revocent, cassent et annullent et nullius vigoris et efficaciae esse et fuisse declarent et annuntient, et generaliter omnia et singula circa praemissa et ea tangentia agant, faciant et exerceant, quae agere, facere et exercere posset idem Capitulum generale, invocato ad praemissa quorumcumque dominorum ecclesiasticorum vel saecularium, si necesse fuerit, auxilio et favore ; quos dominos ecclesiasticos et temporales generale Capitulum rogat ex affectu et requirit, quatinus divini cultus et Ordinis intuitu et contemplatione eisdem *commissariis* consilium, auxilium et favorem conferre velint. Omnibus, etc. [DIFFINITIONES] GENERALES 93.  Omnibus et singulis abbatibus Ordinis qui dehinc ad proximum generale Capitulum suis administrationibus sponte, absque fraude et deceptione, cedere et sua monasteria in manus patrum abbatum resignare voluerint, per generale Capitulum licentia conceditur huiusmodi cessiones et resignationes faciendi. 94.  Cum a fundatione Ordinis monasteriis monialium eiusdem Ordinis aliquae contributiones annuales non sint imponi solitae, nonnulli tamen Ordinis contributionum collectores ab aliquibus monialium monasteriis exigere praesumunt, in ipsorum praeiudicium et gravamen ; hinc est quod praesens generale Capitulum declarat huiusmodi monialium monasteria seu prioratus ad huiusmodi contributionum annualium solutionem minime teneri, prohibetque a quibuscumque receptoribus exigi, sive levari. 95.  Cum ad audientiam praesentis Capituli generalis dolenter venit, nonnullos Ordinis abbates in regno Angliae constitutos ita fore negligentes ut libros et bibliothecas, qui thesaurus monachorum fore censentur, ita inveteratos et laceratos relinquant, ut vix ad reparationem condignam valeant reduci, tantis indemnitatibus et negligentiis praesens generale Capitulum cupiens obviare statuit, ordinat et diffinit ut in singulis eiusdem regni Angliae monasteriis, in quibus opus sit pro reparatione librorum magis necessariorum quadraginta solidis anglicanae monetae, donec huiusmodi libri sufficienter fuerint reparati, annis singulis convertantur. 96.  Virginem gloriosam omni laude dignissimam a personis Ordinis sufficienter honorari olim animadvertens generale Capitulum salubriter statuit, quatinus in reverentiam tantae Virginis, Ordinis patronae, ad antiphonas et hymnos tam vesperarum, completorii, vigiliarum, laudum et tertiae, omnes ipsius Ordinis personae surgerent et extra stalla starent, praesens generale Capitulum attendens tam salubre statutum ob plurimum incuriam, ignorantiam aut negligentiam, in desuetudinem abiisse, ipsam rursus innovando in singulis monasteriis Ordinis praecipit indefectibiliter observari, omnibus et singulis patribus abbatibus et visitatoribus iniungendo quatinus in suis visitationibus, diffinitionem huiusmodi praecipiant observari. 97.  Cum otium sine litteris vivi hominis sepultura fore dignoscatur, in nonnullis quoque regni Angliae, prout ad praesentis Capituli devenit notitiam, monasteriis iuvenes insufficientes et idiotas ad habitum regularem recipi, et sic receptos ob salutaris lectionis ignorantiam ut plurimum otiari contingat in maximum salutis detrimentum animarum, generale Capitulum huiusmodi volens salubriter obviare, praecipit omnibus et singulis abbatibus eiusdem regni, qui tales inscios et idiotas recipiunt, ut de aliquo instructore, qui in monasteriis hoc facere potentibus huiusmodi sic receptos in grammaticalibus instruere valeant, sibi providere non omittant. 98.  Cum indecens sit et deforme nedum viris religiosis sed et cunctis christicolis maxime autem ecclesiasticis, ut se invicem mordeant et lacerent, aut se ad saecularia iudicia mutuo pertrahant, quod tamen nonnumquam per studentes collegii Oxoniensis fieri dicitur, inhibet Capitulum generale sub poenis Ordinis, ne aliqua Ordinis persona, praesertim ne aliquis praedictorum scolarium verbis iniuriosis alium commovere aut impetere, ne insuper alius alium ad aliam praeterquam Ordinis audientiam evocare seu provocare, per se vel alium, clam vel palam, quovis colore quaesito, praesumat, quod si quis contra huiusmodi statutum attentare praesumpserit, per patrem dicti studii visitatorem huiusmodi poenas statutis Ordinis contentas declaretur incurrisse ; volens propterea idem Capitulum ut omnes et singuli praedicti collegii Oxoniensis studentes illis libertatibus et franchisiis gaudeant, quibus sui praedecessores hactenus usi sunt, praecipiensque ordinationes domini Benedicti Papae XII, ac diffinitiones ipsius Ordinis tam antiquas quam novellas de studentibus salubriter editas, ab omnibus et singulis dicti collegii personis inviolabiliter observari. 99.  Cum in rebus humanis nihil sit perfectius, commendabiliusve et a cunctis christicolis magis appetendum sedulo studio sacrarum litterarum, generale Capitulum tanto affectuosius ea prosequitur, quae ad huiusmodi studii votivum in Ordine exercitium salutarisque sapientiae placidam et quietam acquisitionem proficiunt et conferunt, quanto cognoscit apertius claram formam nostri Ordinis vivificum suavitatis odorem in campo militantis Ecclesiae spirantem per hoc adaugeri ; cum itaque in praeclara Coloniensi Universitate multis ab annis Ordo noster ad maturorum ac studiosorum virorum Ordinis inhabitationem locum aptum quaesierit, et iam duo mulierum monasteria videlicet de Valle dominarum iuxta Coloniam desolatum et penitus extinctum, alterum de Monte Sanctae Walburgis in gravibus nimis et pondere debitorum constitutum, Ordo ipse habeat, ipsaque minime posse relevari, quin potius magis semper ac desolari, ipsorum quoque possessiones dietim ab Ordine alienari, idem Capitulum considerans, matura super hoc deliberatione praehabita, vult, statuit et ordinat praedicta de Valle dominarum et de Monte Sanctae Walburgis monasteria ac ipsorum census, redditus, proventus, possessiones et alia bona quaecumque mobilia et immobilia ad erectionem et aedificationem unius collegii in ipsa Universitate Coloniensi perpetuo applicari et converti. Volens ulterius idem Capitulum atque decernens ipsum collegium ac ipsius studentes illis libertatibus, privilegiis et statutis, quibus collegium Sancti Bernardi Parisius utitur, pacifice uti et gaudere, ipsius visitationem, directionem et gubernationem abbati de Heisterbach, qui pro tempore fuerit plenarie committendo. Quocirca de *Hemmenrode* et de Heisterbach monasteriorum abbatibus ac fratri Arnoldo eiusdem monasterii de Heisterbach professo, s. th. pr., committit idem Capitulum ac districte praecipit et mandat, quatinus praesentis Capituli voluntatem, ordinationem atque statutum debitae executioni quantocius commode poterunt, studeant demandare, in plenaria Ordinis potestate. 100.  Quoniam haud dubium quidquid honoris et reverentiae beatae Annae matris Beatissimae Virginis Mariae, cui Ordo noster specialiter dignoscitur dedicatus, exhibitum fuerit, ipsa Beatissima Virgo sibi impensum reputabit, generale Capitulum gratia huius piae et devotae considerationis intuitu, diffinitionem alias editam innovando statuit, diffinit et ordinat, ut de cetero festum ipsius beatae Annae cum XII lectionibus et duabus missis celebretur ab omnibus et singulis conventibus Ordinis universi. 101.  Cum ratio dictet etiam naturalis ut nullus alteri faciat quod sibi fieri non vult, et regula beati Benedicti expresse inhibeat ne aliquis religiosum alterius monasterii absque licentia sui superioris recipiat et retineat, ac secundum privilegia Ordinis omnes litterae apostolicae contra communia Ordinis instituta impetratae sint irritae et inanes, et tales impetrantes, ac eisdem pertinaciter uti volentes sententiam excommunicationis ab Ordine latam incurrant ; cum ad notitiam praesentis Capituli venerit, quosdam Ordinis abbates praetextu quarumdam litterarum apostolicarum subreptitie ac contra praedicti Ordinis instituta impetratarum, fugitivos et apostatas Ordinis in suis monasteriis recepisse et retinuisse contra voluntatem et absque consensu propriorum abbatum, praedictam sententiam excommunicationis incurrendo, generale Capitulum huiusmodi abusus radicitus amputare volens hac perpetua diffinitione districte inhibet omnibus et singulis abbatibus Ordinis universi, sub praedicta excommunicationis poena et depositionis, ne tales fugitivos et apostatas in suis monasteriis recipiant et retineant absque praedictorum consensu et litteris specialibus propriorum abbatum, declarans idem Capitulum omnes et singulos illos abbates, qui tales fugitivos et apostatas, virtute praedictarum litterarum apostolicarum subreptitie impetratarum, tamdiu fore excommunicatos quousque realiter et de facto ipsos ad propria monasteria remiserint, praedictas litteras domino Cistercii tradiderint, absolutionem praedictae excommunicationis, nisi in articulo mortis, eidem domino Cistercii reservando. 